b"\n_START_ARTICLE_\nDo You Want to Know a Secret\n_START_SECTION_\nBakgrunn\n_START_PARAGRAPH_\nDa Lennon var liten gutt, pleide hans mor Julia Stanley \xc3\xa5 synge \xc2\xabI'm Wishing\xc2\xbb for ham. Sangen var fra tegnefilmen Sn\xc3\xb8hvit og de syv dvergene fra 1937. Den f\xc3\xb8rste strofen lyder \xc2\xabwant to know a secret, promise not to tell?\xc2\xbb Sangen ble skrevet i 36 Faulkner Street i London hvor manager Brian Epstein lot Lennon og hans kone Cynthia bo for en periode. Det musikalske i \xc2\xabDo You Want to Know a Secret\xc2\xbb var inspirert av \xc2\xabI Really Love You\xc2\xbb som The Stereos hadde en hit med i 1961. Lennon fikk hjelp av Paul McCartney til \xc3\xa5 skrive sangen ferdig og den var mest et \xc2\xabbestilligsverk\xc2\xbb slik at George Harrison skulle f\xc3\xa5 en sang \xc3\xa5 synge (i tillegg til \xc2\xabChains\xc2\xbb) p\xc3\xa5 gruppens debutalbum. Harrison spilte for\xc3\xb8vrig inn en coverversjon av \xc2\xabI Really Love You\xc2\xbb til albumet Gone Troppo i 1992.\n_START_SECTION_\nInnspilling\n_START_PARAGRAPH_\nGruppen spilte sangen inn 11. februar 1963 i Abbey Road Studios. Harrison sang, Lennon spilte akustisk gitar og riffet som forekommer 00:12 i opptaket, stammer fra den akustiske gitaren. Tagning seks ble brukt til videre arbeid. Lennon og McCartney la p\xc3\xa5 et kor, mens Ringo Starr slo trommestikkene mot hverandre (kun i mellomverset).\n_START_SECTION_\nAnnet\n_START_PARAGRAPH_\nBilly J. Kramer with the Dakotas gjorde ogs\xc3\xa5 en versjon av \xc2\xabDo You Want to Know a Secret\xc2\xbb som de spilte inn 14. mars 1963 som gikk til andreplass p\xc3\xa5 den britiske Record Retailer hitlista. Den ble utgitt p\xc3\xa5 singel 26. april 1963 p\xc3\xa5 Parlophone R5023. Faktisk hadde Kramer mottatt en demo av sangen f\xc3\xb8r The Beatles spilte den inn."